અમારા એ શરૂઆતનાં વર્ષોમાં જે ટૂકડી બની હતી તેમાં એક ભાઈ હતા, જેમને સાહિત્યિક અલંકૃત ભાષામાં લખવાનો શોખ. મારે ઘણી વખત એમને ટોકવા પડતા કે ભાઈ અહીં સરળ ભાષામાં મુદ્દાસર માહિતી આપવાની હોય છે. જો કે તેઓ મારા મિત્ર બની ગયા હોવા છતાં તેમને એ સલાહ ગમતી નહિ. એ જ ભાઈને જરા આધ્યાત્મમાં પણ વધારે રસ. એટલે તેઓ જે કોઈ લેખ બનાવે તેને લગતું ભજન એમની પાસે હોય જ અને એ ભજન પણ તેઓ વિકિપીડિયાના લેખમાં ઉમેરી દે. પછી તો એવો સમય આવ્યો કે તેઓ ફક્ત ભજન માટે એક આખો લેખ બનાવે. તેમણે ગંગાસતીનાં ઘણાં ભજનોનાં પાનાં બનાવ્યા. નરસિંહ મહેતાનાં ભજનોનાં પણ. દા.ત. જાગને જાદવા નામે લેખ બનાવે, એમાં ફક્ત જાગને જાદવા ભજન જ હોય, બીજું કશું નહિ. મેં અને અન્ય વિકિમિત્રોએ એમને સમજાવવા માંડ્યા કે જ્ઞાનકોશમાં જે તે વિષય પર માહિતી આપવાની હોય, ભજન મૂકી દેવાથી વાચકને કોઈ માહિતી મળતી નથી. વિકિમિત્રો એટલે વિકિપીડિયામાં તે સમયે યોગદાન કરી રહેલા સક્રિય સભ્યો.